BERGEN (TV 2): Overrasket alle ved å fri til kjæresten under Gullruten-sendingen på TV 2.

Tonje Frøystad Garvik og Lene Sleperud fikk mye oppmerksomhet da de deltok i Farmen på TV 2 i 2018.

Se frieriet i videoen øverst i saken!

Garvik gikk helt til topps i realityprogrammet, og ga kjæresten mye av æren for seieren. Sleperud kom derimot på en fjerdeplass.

Nå er paret forlovet – og det skjedde på spektakulært vis.

De tok nemlig seerne helt på senga ved å fri midt under showet i Gullruten-sendingen.

FRIDDE PÅ DIREKTEN: Tonje overrasket med å fri på direkten under Gullruten. Foto: Eivind Senneset, Tv 2

For mens seerne og publikum forventet at paret skulle kysse under «kiss cam»-seansen, gikk Tonje plutselig ned på kne til stor jubel og forbauselse fra salen. Og hun fikk et rungende ja fra samboeren.

– Det er det sykeste jeg har vært med på. Jeg kunne virkelig ikke vært lykkeligere, sier Lene til TV 2.

– Det er jo noe som faller naturlig som neste sted for oss, men dæven så skjelven man blir når en står midt i det! Flaks hun sa ja. Tror det har med at hun falt alvorlig for meg på joggeturen i dag da hun måtte sy 8 sting, sier Tonje og ler.

Se intervjuet rett etter frieriet her:

Lene kom nemlig til Gullruten rett fra legevakta, da hun var uheldig og skadet seg stygt like før sending.

Ble samboere

Paret har vært sammen i snart tre år, og i mars ble det kjent at de har blitt samboere.

Tidligere i kveld fikk Lene Sleperud spørsmål om de var forlovet i God kveld Norge sin sending på TV 2 Sumo.

– Kjærligheten blomstrer. Vi er ikke forlovet, men det er vel jeg som kanskje har tullet litt med at jeg ønsker meg ring og bryllup etter hvert. Vi får se hva som skjer, men Tonje er fullt klar over at jeg ønsker meg ring, sier Sleperud.

Stor påkjenning

Oppholdet på Farmen, der de levde som for hundre år siden, ble en stor påkjenning for paret. Spesielt siden de gikk åtte uker uten å si til de andre at de var kjærester.

– Etter innspillingen fikk vi høre av TV 2s psykolog at det var vanvittig bra at forholdet vårt klarte å overleve på Farmen. Det var en enorm påkjenning, fordi vi gikk to måneder uten å være kjærester. Men vi klarte det, og det går veldig bra med oss som par. Det er betryggende å vite at vi har vært gjennom slike utfordringer sammen, når vi nå skal flytte sammen, sa Garvik til TV 2 i mars.

Nå har de solgt hver sin leilighet, og salgene skal også finansiere byggingen av hytta de vant i høst.